Klaipėdos geležinkelio stotis

Klaipėdos geležinkelio stotis – geležinkelio stotis Vakarų Lietuvoje, Lietuvos uostamiesčio (Klaipėdos) centre, į šiaurę nuo Senamiesčio. Klaipėdos geležinkelio stotis yra labiausiai į vakarus nutolusi Lietuvos traukinių stotis. Šiuo metu Klaipėdos geležinkelio stotis įkurdinta adresu Priestočio g. 1.

Klaipėdą siekianti traukinių linija yra labai svarbi jūreivystės kompanijoms. Iš Klaipėdos traukinių vagonais yra gabenama daug pramonės bei tranzitinių krovinių į kitus Lietuvos miestus bei kitas valstybes.

Klaipėdos geležinkelių stoties pastatų kompleksą sudaro du statiniai: senasis traukinių stoties, tai geltonų plytų klasiscistinio stiliaus dviejų aukštų su dvišlaičiu stogu pastatas, pastatytas 1881 m. Naujasis, raudonų plytų traukinių stoties priestatas buvo pastatytas 1983 m. Šiuo metu Klaipėdos geležinkelio stoties pagrindinė būstinė yra įsikūrusi šiame priestate, o senasis yra privatizuotas, jame veiklą vykdo maitinimo įstaiga, bei komercinės paskirties įmonės.

Istorija 

1872–1875 m. buvo nutiesta geležinkelio linija Tilžė–Klaipėda, Klaipėdoje iškilo geležinkelio stoties pastatas, priešais geležinkelio stotį suplanuota ir išgrįsta pirmoji miesto reprezentacinė aikštė (joje vykdavo garbingų svečių sutiktuvės ir palydos).

Traukinių linijos buvo nutiestos ir kartu įrengta visa būtinoji infrastruktūra už 5 800 000 Prūsijos talerių. Traukiniai pradėjo kursuoti 1878 m. Pirmieji reisai buvo krovininiai, buvo gabenama mediena bei žuvis Klaipėda–Šilutė, Klaipėda–Šilutė–Pagėgiai maršrutais. 

1897–1898 m. traukinių tvrkaraštis byloja, kad iš Klaipėdos į Tilžę keleiviniai traukiniai kursuodavo keturis kartus per dieną. Sąstatai buvo sudaryti iš keturių klasių vagonų, vakare pirmaklasis vagonas nebevažiuodavo. Kelionė trukdavo dvi su puse valandos, pirmas reisas iš Klaipėdos išvykdavo naktį 3 val. 37 min. Jei tuo pirmuoju traukiniu keliauti iki Įsručio ir, šioje stotyje palaukus nuo 7 val. 13 min. iki 10 val. 10 min., buvo galima įsėsti į traukinį „Courierzug 1“ ir pasiekti Berlyną (atvykimas 5 val. 30 min. ryte).  Nuo 1895 m. iš Įsručio keleiviai jau važiuodavo greituoju traukiniu D 1/2, tarpukariu kursavo tiesioginio susisiekimo vagonas Klaipėda–Berlynas (nukeliauti į Vokietijos sostinę jau buvo galima per 15 val.).   

2002 m., miesto jubiliejaus proga, aikštėje prie stoties buvo pastatyta skulptūra „Atsisveikinimas“, jos iniciatoriai – išeiviai iš Klaipėdos krašto.

Susisiekimas 
Reisai iš Klaipėdos:

Iš Klaipėdos traukinių stoties šiuo metu yra vykdomi 12 reisų:

 5 reisai (pirmos ir antros klasės greitieji traukiniai) – maršrutu Klaipėda–Vilnius;
 2 reisai (trečios klasės dyzeliniai traukiniai) – maršrutu Klaipėda–Radviliškis.
5 reisai (trečios klasės dyzeliniai traukiniai) - maršrutu Klaipėda-Šilutė

Nuo 2016 m. vasaros maršrutu Vilnius-Klaipėda-Vilnius pradėjo važinėti nauji, modernūs 2016 m. Lenkijoje pagaminti traukiniai PESA 730 ML. Traukiniuose vietos 1 ir 2 klasės.

Nuo 2018 m. spalio atnaujintas keleivinių traukinių maršrutas Klaipėda-Šilutė.

Atvykimas į stotį

Į Klaipėdos geležinkelio stotį atvykti galima naudojantis Klaipėdos viešuoju transportu, t. y. autobusais ir mikroautobusais:

Autobusai:

 Nr. 1 – iš autobusų stoties į Vakarų Laivų Gamyklą (VLG);
 Nr. 8 – iš pietinių miesto rajonų į autobusų stotį;
 Nr. 15 – iš pietinių miesto rajonų, miesto ligoninės;
 Nr. 15A – iš Kalotės gyvenvietės į autobusų stotį, pietinius rajonus;
 Nr. 25 – iš Jokūbavo gyvenvietės į autobusų stotį.
 Nr. 28 – iš Šernų sodų, pietinių miesto rajonų.
Nr. 41 - iš Dituvos sodų.

Galerija

Šaltiniai

Nuorodos 

 Lietuvos geležinkelių oficiali svetainė 

Lietuvos geležinkelio stotys
Klaipėdos pastatai
Klaipėdos transportas
Lietuvos transporto įmonės
Medžiagų stiliaus architektūra Lietuvoje